<classify> MAHAKAMA ya Hakimu Mkazi Kisutu imewahukumu watu saba, kulipa fi dia ya Sh milioni 100 baada ya kuingia makubaliano na Mkurugenzi wa Mashitaka nchini DPP ya kukiri na kuomba msamaha kwa makosa ya kuingiza nchini kemikali bashirifu bila kuwa na kibali.Pia mahakama hiyo imewahukumu kulipa faini ya Sh 500,000 kila mmoja au kwenda jela miaka miwili sambamba na kutaifisha kemikali hizo, zikiwemo dawa za viwandani na za binadamu kuwa mali ya Wakala wa Maabara ya Mkemia Mkuu wa Serikali. Washitakiwa hao ni Mkurugenzi wa Kampuni ya Teckno Net Scientific, Benedict Assey, Wenceslaus Assey, Wilfrida Assey, Salvatory Assey, Emmanuel Assey, Samwel Mahalila na Matilda Temba.Hata hivyo, Mkemia Mwandamizi wa Serikali, Everling Matinga yeye hajakiri mashitaka hayo, hivyo kesi dhidi yake itaendelea kusikilizwa mbele ya Hakimu Mkazi, Vick Mwaikambo.Akisoma hukumu hiyo, Hakimu Mwaikambo, alisema kila mshitakiwa atatakiwa kulipa faini ya Sh 500,000 au kwenda jela miaka miwili, pia washitakiwa wote kwa pamoja watatakiwa kulipa fidia serikalini ya Sh milioni 100.Aliagiza kemikali hizo kukabidhiwa kwa Wakala wa Maabara ya Mkemia Mkuu wa Serikali. Awali, Mkurugenzi Msaidizi wa Mashtaka, Maternus Marandu akisaidiana na Wakili wa Serikali Mwandamizi, Ladslaus Komanya, aliiomba mahakama hiyo itoe adhabu kali dhidi ya washitakiwa hao kwa mujibu wa sheria.Kwa mujibu wa hati ya mashitaka, washitakiwa hao saba, wanadaiwa kati ya Mei Mosi 2016 na Mei 30, 2017, maeneo ya Kijitonyama wilayani Kinondoni, Dar es Salaam, wanadaiwa kufanya biashara ya kemikali bashirifu yenye uzito wa lita 526.50 na kilogramu 874.50 bila ya kuwa na kibali kutoka Ofisi ya Mkemia Mkuu wa Serikali.Katika mashitaka mengine ya kuingiza kemikali hizo nchini bila kusajiliwa na kinyume cha sheria ya kemikali za viwandani na watumiaji wa dawa, washitakiwa wanadaiwa Juni 2, 2016 katika bandari Kavu ya AMI, huku wakijua kuwa wanatakiwa kusajiliwa ili waweze kuingiza kemikali hiyo, waliingiza kemikali hizo bila kusajiliwa.Pia wanadaiwa kukutwa wakimiliki kemikali hizo katika maghala ambayo yalikuwa hayajasajiliwa yaliyopo maeneo ya Bagamoyo, Moshi Kilimanjaro na Kijitonyama.  <topic>: KITAIFA 